Document ID: 31999R0040

KOMMISSIONENS FORORDNING (EF) Nr. 40/1999 af 8. januar 1999 om ændring af forordning (EF) nr. 1666/98 og (EF) nr. 1641/98 om åbning af løbende licitationer med henblik på eksport af byg og rug, som er i det østrigske interventionsorgans besiddelse
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 1766/92 af 30. juni 1992 om den fælles markedsordning for korn (1), senest ændret ved Kommissionens forordning (EF) nr. 923/96 (2), særlig artikel 5, og
ud fra følgende betragtninger:
Procedurerne og betingelserne for salg af korn fra interventionsorganerne blev fastsat ved Kommissionens forordning (EØF) nr. 2131/93 (3), senest ændret ved forordning (EF) nr. 39/1999 (4);
ved Kommissionens forordning (EF) nr. 1666/98 (5), senest ændret ved forordning (EF) nr. 1/1999 (6), blev der åbnet en løbende licitation med henblik på eksport af 100 760 tons byg, som er i det østrigske interventionsorgans besiddelse;
ved Kommissionens forordning (EF) nr. 1641/98 (7), senest ændret ved forordning (EF) nr. 2043/98 (8), blev der åbnet en løbende licitation med henblik på eksport af 26 334 tons rug, som er i det østrigske interventionsorgans besiddelse;
Østrig har ingen søhavne; den slovenske havn Koper er udpeget som udgangssted; alle transportomkostninger mellem interventionssiloen og udgangsstedet bør derfor medregnes, herunder også transportomkostningerne på slovensk område;
ved Kommissionens forordning (EØF) nr. 3002/92 (9), senest ændret ved forordning (EF) nr. 770/96 (10), blev der fastsat fælles gennemførelsesbestemmelser for kontrol med anvendelse af og/eller bestemmelse for produkter fra intervention; efter forordningens artikel 2 skal kontrolorganerne følge interventionsprodukterne; de østrigske myndigheder skal gennemføre al den kontrol, der er nødvendig for at kunne identificere interventionskorn indtil udgangsstedet; ved eksport via Koper bør den licitationssikkerhed, der er fastsat i artikel 8, stk. 2, sidste led, i forordning (EF) nr. 1641/98, derfor kun frigives, hvis eksportøren fremlægger de i artikel 18 i Kommissionens forordning (EØF) nr. 3665/87 (11), senest ændret ved forordning (EF) nr. 604/98 (12), nævnte beviser eller bevis for, at interventionskornet er indladet på et søgående skib, og at skibet har forladt den slovenske havn Koper;
de i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -
UDSTEDT FØLGENDE FORORDNING:
Artikel 1
Artikel 3, stk. 4, i forordning (EF) nr. 1666/98 og (EF) nr. 1641/98 affattes således:
»4. I medfør af artikel 7, stk. 2a, i forordning (EØF) nr. 2131/93 får tilslagsmodtageren refunderet de mest fordelagtige transportomkostninger mellem oplagringsstedet og udgangsstedet på grundlag af fakturaer og inden for de i licitationsbekendtgørelsen anførte lofter.
Ved eksport via havnen i Koper får tilslagsmodtageren refunderet transportomkostningerne mellem oplagringsstedet og havnen, hvis han fremlægger bevis for, at interventionskornet er indladet på et søgående skib.«
Artikel 2
I artikel 8, stk. 2, sidste led, i forordning (EF) nr. 1641/98 indsættes:
»Ved eksport via den slovenske havn Koper skal restbeløbet frigives senest 15 arbejdsdage efter den dato, hvor licitationsmodtageren fremlægger bevis for, at kornet er indladet på et søgående skib, og at skibet har forladt havnen i Koper.«
Artikel 3
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 8. januar 1999.

Labels: 3
17
18